URDHËR I PËRBASHKËT

Nr. 661, datë 1.12.2023
PËR MIRATIMIN E RREGULLORES PËR ZHVILLIMIN E MATURËS SHTETËRORE NË REPUBLIKËN E SHQIPËRISË
(Ndryshuar me Urdhrin nr. 587, datë 2.12.2024; nr. 602, datë 17.12.2025)
(i përditësuar)

Në mbështetje të nenit 102 të Kushtetutës së Republikës së Shqipërisë; të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar dhe të ligjit nr. 15/2017, “Për arsimin dhe formimin profesional në Republikën e Shqipërisë”,
URDHËROJMË:

1. Miratimin e rregullores për zhvillimin e Maturës Shtetërore në Republikën e Shqipërisë, sipas tekstit bashkëlidhur këtij urdhri.

2. Urdhri i përbashkët me nr. 739, datë 15.12.2022, “Për miratimin e rregullores për zhvillimin e Maturës Shtetërore në Republikën e Shqipërisë”, shfuqizohet.

3. Ngarkohen për zbatimin e këtij urdhri Sekretari i Përgjithshëm në Ministrinë e Arsimit, Sekretari i Përgjithshëm në Ministrinë e Financave dhe Ekonomisë, zëvendësministri i Ministrisë së Arsimit, zëvendësministri i Ministrisë së Financave dhe Ekonomisë, Drejtoria e Përgjithshme e Zhvillimit për Arsimin dhe Sportin, Qendra e Shërbimeve Arsimore, Agjencia e Sigurimit të Cilësisë së Arsimit Parauniversitar, Agjencia Kombëtare e Arsimit dhe Formimit Profesional dhe Kualifikimeve, Agjencia Kombëtare e Arsimit Parauniversitar, drejtoritë rajonale të arsimit parauniversitar, zyrat vendore arsimore dhe institucionet arsimore parauniversitare.

Ky urdhër hyn në fuqi menjëherë dhe botohet në Fletoren Zyrtare.

MINISTËR I ARSIMIT DHE SPORTIT
Ogerta Manastirliu

MINISTËR I FINANCAVE DHE EKONOMISË

Ervin Mete

RREGULLORE

PËR ZHVILLIMIN E MATURËS SHTETËRORE NË REPUBLIKËN E SHQIPËRISË

KREU I

DISPOZITA TË PËRGJITHSHME

Neni 1

Objekti i rregullores

Objekti i kësaj rregulloreje është përcaktimi i procedurave, detyrave dhe përgjegjësive të institucioneve shtetërore për organizimin e provimeve të Maturës Shtetërore dhe Maturës Shtetërore Profesionale, si dhe i të drejtave dhe detyrave të individëve që përfshihen në administrimin e realizimin e provimeve të Maturës Shtetërore dhe Maturës Shtetërore Profesionale.

Neni 2

Përkufizime

(Shtuar pikat 1/1, 14/1 dhe ndryshuar emërtim në pikën 11 me Urdhrin nr 587, datë 2.12.2024)

Në këtë rregullore, shkurtimet dhe përkufizimet e mëposhtme kanë këto kuptime:

1. “MA” është Ministria e Arsimit.

1/1. Ministria përgjegjëse për AFP (ministria përgjegjëse për arsimin dhe formimin profesional).

2. “Maturë Shtetërore” është një standard i njësuar provimesh, nga të cilat tri të detyruara dhe një me zgjedhje të detyruar (më poshtë “me zgjedhje”), i cili vërteton përfundimin e shkollës së mesme.

3. “Maturë Shtetërore Profesionale” është një standard i njësuar prej katër provimesh të detyruara, i cili vërteton përfundimin e shkollës së mesme profesionale.

4. “Maturë” përfshin “Maturën Shtetërore” dhe “Maturën Shtetërore Profesionale”.

5. “Shkollë e mesme” është institucioni i arsimit të mesëm të lartë.

6. “Shkollë e mesme profesionale” është institucioni i arsimit të mesëm të lartë profesional.

7. “IAL” është institucioni i arsimit të lartë.

8. “QSHA” është Qendra e Shërbimeve Arsimore.

9. “ASCAP” është Agjencia për Sigurimin e Cilësisë në Arsimin Parauniversitar.

10. “RASH” është Qendra Ndërinstitucionale e Rrjetit Akademik Shqiptar.

11. “AKAP” është Agjencia Kombëtare e Arsimit Parauniversitar.

12. “DRAP” është Drejtoria Rajonale e Arsimit Parauniversitar.

13. “ZVAP” është Zyra Vendore e Arsimit Parauniversitar.

14. “AKAFPK” është Agjencia Kombëtare e Arsimit, Formimit Profesional dhe Kualifikimeve.

14/1. QBNND (Qendra Burimore e Nxënësve që Nuk Dëgjojnë).

15. “KMSH” është Komisioni i Maturës Shtetërore në ZVAP.

16. “KSHMSH” është Komisioni Shkollor i Maturës Shtetërore.

17. “Qendra e provimit” është institucioni ku zhvillojnë provimin një ose më shumë shkolla të mesme.

18. “Mjedisi i provimit” është salla, palestra etj., ku një numër i caktuar maturantësh/kandidatësh zhvillojnë provimin.

19. “PAP” është përgjegjësi i administrimit të qendrës së provimit.

20. “AP” është administratori i mjedisit të provimit.

21. “PK” është përgjegjës kati.

22. “AS” është administratori i sekretimit të testeve të provimit.

23. “PTP” është përzgjedhës i testit përfundimtar.

24. “KOEPS” është koha e ekspozimit potencial të sekretit, referuar periudhës së hartimit, shumëfishimit dhe shpërndarjes së testit, deri në përfundimin e provimit përkatës.

25. “KOPOTED” është komisioni i posaçëm për shqyrtimin e testeve si të dyshimta për kopjim dhe testet me parregullsi.

26. “Komisioni” është Komisioni i Posaçëm për njëvlershmërinë e dëftesave/diplomave të shtetasve shqiptarë dhe të huaj që kanë kryer arsimin e mesëm jashtë vendit.

27. “Maturant” është individi që vazhdon vitin e fundit të shkollës së mesme ose e ka përfunduar atë, por nuk ka marrë dëftesë pjekurie apo diplomë të Maturës (në vijim “diplomë”).

28. “Mjedis teknik” është ambienti ku kryhet procesi i hartimit, shumëfishimit dhe shpërndarjes së testit.

29. “Kandidat” është individi që ka mbaruar Maturën Shtetërore përpara vitit kur po aplikohet Matura Shtetërore dhe ka fituar diplomën e maturës/dëftesën e pjekurisë.

30. “KOMSH” është Komiteti i Maturës Shtetërore.

31. Sistemi “e-Matura” është sistem elektronik, bazë të dhënash, i cili administron:

a) procedurat e aplikimit me formularët A1 dhe A1Z të maturantëve/kandidatëve të Maturës Shtetërore;

b) digjitalizimin e rezultateve të këtyre provimeve;

c) prodhimin e diplomës së Maturës Shtetërore.

32. “SMIP” është një sistem i menaxhimit të informacionit, bazë të dhënash të arsimit parauniversitar, i cili kryen:

a) procesin e regjistrimit dhe administrimit të rezultateve të të gjitha viteve të arsimit të mesëm të lartë të maturantëve/kandidatëve që kanë plotësuar formularin e aplikimit A1 ose A1Z në sistemin “e-Matura”;

b) ndërveprimin me portalin “U-Albania”, nëpërmjet përcjelljes në RASH të bazës së plotë të të dhënave të maturantëve/kandidatëve aplikues me formularët A1/A1Z;

c) gjenerimin e certifikatës së Maturës Shtetërore.

Neni 3

Vlefshmëria

Kjo rregullore është e vlefshme dhe zbatohet për të dy sesionet e provimeve të Maturës.

KREU II

INSTITUCIONET DHE STRUKTURAT PËRGJEGJËSE PËR ZHVILLIMIN E PROVIMEVE TË MATURËS

Neni 4

Institucionet dhe strukturat përgjegjëse

(Ndryshuar emërtim në pikën 5 me Urdhrin nr. 587, datë 2.12.2024; shtuar pika 1/1 me udhëzimin nr. 602, datë 17.12.2025)

Institucionet dhe strukturat përgjegjëse për organizimin dhe zhvillimin e provimeve të Maturës, janë:

1. Ministria e Arsimit;
1/1. Ministria e Ekonomisë dhe Inovacionit.

2. Komiteti i Maturës Shtetërore;
3. Qendra e Shërbimeve Arsimore;
4. Agjencia e Sigurimit të Cilësisë në Arsimin Parauniversitar;
5. Agjencia Kombëtare e Arsimit Parauniversitar ;

6. Drejtoria Rajonale e Arsimit Parauniversitar;
7. Zyra Vendore e Arsimit Parauniversitar;
8. Komisioni i Maturës Shtetërore në ZVAP;
9. Komisioni Shkollor i Maturës Shtetërore;
10. Agjencia Kombëtare e Arsimit, Formimit Profesional dhe Kualifikimeve;
11. Institucionet e arsimit të mesëm të lartë.

Neni 5

Detyrat e Komitetit të Maturës Shtetërore

Detyrat e KOMSH-së janë të përcaktuara në urdhrin përkatës të ministrit të Arsimit.
Neni 6

Detyrat e Qendrës së Shërbimeve Arsimore

(Ndryshuar pika 13 me Urdhrin nr. 587, datë 2.12.2024; ndryshuar fjalë në pikën 17 me udhëzimin nr. 602, datë 17.12.2025)
Qendra e Shërbimeve Arsimore kryen këto detyra:

1. Trajnon anëtarët e KMSH-të e ZVAP-ve.

2. Administron, përmes sistemit “e-Matura”, bazën e të dhënave të maturantëve/ kandidatëve pjesëmarrës në Maturë.

3. U krijon akses, përmes “SMIP” drejtorive të shkollave të mesme për regjistrimin në bazën e të dhënave të rezultateve lëndore me notë të thjeshtë dhe/ose me notë të shkallëzuar, për të gjitha vitet e shkollimit të arsimit të mesëm të lartë, për të gjithë maturantët/kandidatët e tyre. Gjithashtu, përmes këtij sistemi, kryhet gjenerimi i certifikatave të Maturës Shtetërore dhe Maturës Shtetërore Profesionale për maturantët që diplomohen këtë vit shkollor.

4. Publikon materiale informuese dhe modele testesh për provimet e Maturës.

5. Siguron fondin e nevojshëm të pyetjeve për çdo provim të Maturës.

6. Përcakton formatin (modelin) e testeve për çdo provim të maturës.

7. Siguron testin/testet për secilin maturant/kandidat, sipas formularit përkatës A1/A1Z dhe më pas i mbyll ato në kuti të veçanta për çdo qendër provimi.

8. Merr në dorëzim testet pas përfundimit të çdo provimi.

9. Harton grafikun e shpërndarjes nga Posta Shqiptare të materialeve të provimeve të Maturës.

10. Përzgjedh hartuesit dhe vlerësuesit e testeve, i trajnon dhe i certifikon ata, sipas legjislacionit në fuqi.

11. Organizon procesin e hartimit dhe vlerësimit të testeve.

12. Organizon hedhjen e të dhënave në sistemin kompjuterik për testet e vlerësuara.
13. Informon çdo ZVAP për rezultatet e provimeve të maturës së maturantëve /kandidatëve të shkollave përkatëse, si dhe institucionet e arsimit profesional.
4. Pranon kërkesat në portalin qeveritar “e-Albania” të maturantëve/kandidatëve, duke u dërguar atyre kopjet elektronike të testeve të vlerësuara.

15. Arkivon të gjitha materialet e provimeve dhe i ruan ato për 6 (gjashtë) muaj.

16. Ruan në formë elektronike dhe administron të gjitha të dhënat e procesit.

17. Lëshon diplomën e Maturës Shtetërore dhe Maturës Shtetërore Profesionale për të gjithë maturantët/kandidatët. Për maturantët që do të studiojnë jashtë vendit diplomat lëshohen më datë 9 korrik.

Neni 7

Detyrat e Komisionit të Maturës Shtetërore në ZVAP

(Ndryshuar togfjalësh në pikën 4 dhe 5 me Urdhrin nr. 587, datë 2.12.2024; ndryshuar pika 4 me udhëzimin nr. 602, datë 17.12.2025) 
KMSH-ja përbëhet nga 3–5 anëtarë dhe drejtohet nga drejtori i ZVAP-së. KMSH-ja kryen këto detyra:

1. Organizon ngritjen e KSHMSH-së brenda muajit nëntor.

2. Siguron zbatimin e akteve nënligjore të adresuara për provimet e Maturës Shtetërore.

3. Koordinon veprimtaritë ndërmjet MA-së, QSHA-së dhe KSHMSH-së.

4. Dërgon zyrtarisht në QSHA, në DRAP dhe në institucionet e arsimit profesional, si dhe hedh në sistemin e-Matura, dy ditë pas përfundimit të shkollës, listën e maturantëve që nuk mund të japin provimet e maturës, si rezultat i mospërfundimit me sukses të vitit të fundit të shkollës së mesme.
5. Lëshon vërtetimin me notat e maturës për çdo kandidat që do të regjistrohet me A1Z në Maturë dhe dërgon në QSHA, në DRAP dhe në institucionet e arsimit profesional listën e kandidatëve të regjistruar me A1Z, ku janë të pasqyruara të gjitha të dhënat mbi të cilat janë të printuara vërtetimet e lëshuara për çdo rast.

6. Trajnon anëtarët e KSHMSH-së, kontrollon dhe vlerëson gjendjen teknike të infrastrukturës elektronike në dispozicion të procesit.

7. Organizon dhe monitoron plotësimin e bazës së të dhënave në sistemet informatike online për të gjitha shkollat e ZVAP-së përkatëse.

8. Ngre komisionin shkollor në shkollën e autorizuar nga ZVAP-ja përkatëse, për hedhjen e notave për të gjitha vitet e arsimit të mesëm të kryer jashtë shtetit nga shtetas shqiptarë dhe të huaj, sipas dokumentacionit të përgatitur nga Komisioni i Posaçëm.

9. Bën ndryshimet në sistem, duke evidentuar maturantët mbetës dhe ia dërgon të printuara, si dhe në formë elektronike QSHA-së, bazuar në informacionin e përcjellë nga KSHMSH-ja.

10. Verifikon dhe siguron përputhshmërinë e kushteve të mjediseve ku do të zhvillohen provimet e Maturës me ato të përcaktuara në këtë rregullore.

11. Harton listën e përgjegjësve të administrimit të provimit, përgjegjësve të katit, administratorëve të provimit dhe administratorëve të sekretimit të testeve të Maturës.

12. Trajnon përgjegjësit e administrimit të provimit, përgjegjësit e katit, administratorët e provimit dhe administratorët e sekretimit të testeve të Maturës.

13. Hedh shortin dy orë para zhvillimit të çdo provimi, në prani të përfaqësuesit të MA-së, për caktimin e përfaqësuesve të KMSH-së, PAP-it, PK-së, AS-së dhe AP-së për çdo mjedis provimi të Maturës. Përfaqësuesi i KMSH-së, në një qendër provimi mbështet PAP-in për organizimin e provimit deri para hapjes së kutisë. Më pas largohet dhe i ndalohet të qëndrojë në qendrën e provimit gjatë kohës që zhvillohet provimi.

14. Dorëzon në QSHA, në formë shkresore dhe elektronike, brenda pesë ditëve pas çdo provimi, listën e plotë të emrave të PAP-it dhe AP-së, PK-së dhe AS-së për çdo mjedis.

15. Dërgon në QSHA, brenda datës së përcaktuar nga QSHA-ja, listën e qendrave për provimet e Maturës.

16. Njofton KSHMSH-të përkatëse për mjediset e përcaktuara për zhvillimin e provimeve.

17. Përcjell kërkesat e paraqitura nga KSHMSH-të me e-mail dhe zyrtarisht në QSHA.

Neni 8

Detyrat e Komisionit Shkollor të Maturës Shtetërore

(Ndryshuar shkronja “e” me Urdhrin nr. 587, datë 2.12.2024; shtuar fjali në shkronjën “j” të pikës 2 me udhëzimin nr. 602, datë 17.12.2025) 
1. KSHMSH-ja, në varësi të numrit të maturantëve të shkollës, përbëhet nga 3–5 anëtarë me kryetar drejtorin e shkollës. Në përbërje janë një zëvendësdrejtor dhe mësues të shkollës.

2. KSHMSH-ja kryen këto detyra:

a) publikon në mjediset e shkollës të gjithë informacionin për zhvillimin e provimeve të Maturës Shtetërore;

b) ndihmon dhe sqaron çdo maturant/kandidat për procedurat e zhvillimit të procesit të Maturës Shtetërore;

c) ndihmon dhe sqaron çdo maturant/kandidat, në kuadër të këshillimit të karrierës, për procedurat dhe kriteret e pranimit në IAL;

d) koordinon dhe mbështet IAL-të në realizimin e veprimtarive jashtë institucionit arsimor me maturantët, me qëllim njohjen e IAL-ve dhe informimin për programet e studimit të ofruara prej tyre;

e) monitoron të gjithë procesin e plotësimit të formularëve A1/A1Z, të cilët shkarkohen nga sistemi dhe nënshkruhen nga drejtori i shkollës, mbikëqyrësi i formularëve dhe mësuesi kujdestar përkatës. Listën e maturantëve që kanë plotësuar këta formularë (në dy kopje) ia përcjell zyrtarisht ZVAP-it;

f) koordinon me mësuesit kujdestarë plotësimin e tabelave ku janë hedhur emrat e maturantëve/kandidatëve me të dhënat personale dhe lëndën e zgjedhur në formularin A1/A1Z;

g) monitoron, drejton dhe realizon procesin e regjistrimit në “SMIP” të rezultateve lëndore për të gjitha vitet e shkollimit të arsimit të mesëm të lartë për të gjithë maturantët/kandidatët;

h) gjeneron certifikatat e Maturës Shtetërore dhe të Maturës Shtetërore Profesionale për maturantët e diplomuar;

i) shpall listën përfundimtare të maturantëve/kandidatëve që do të vazhdojnë procesin e maturës;

j) raporton në KMSH, një ditë pas përfundimit të shkollës, maturantët që nuk mund të vazhdojnë procesin e Maturës si rezultat i mospërfundimit me sukses të vitit të fundit të shkollës së mesme. Kryetari i KSHMSH-së verifikon listën e nxënësve mbetës në momentin e hyrjes së nxënësve në qendrën e provimit;

k) shpall listën e mjediseve ku do të zhvillohen provimet dhe informon për këtë çdo maturant/kandidat;

l) përgatit/kontrollon mjediset e provimeve 24 orë përpara çdo provimi. Drejtori i shkollës, i cili është edhe në cilësinë e kryetarit të KSHMSH-së, do bëjë certifikimin e mjedisit një ditë para provimit të maturës dhe nëse mjedisi i provimit në ditën e provimit është në kundërshtim me rregulloren e MSH-së, për drejtorin e shkollës do të merren masa administrative sipas përcaktimeve të kësaj rregulloreje;

m) plotëson, brenda datës së përcaktuar nga QSHA-ja, bazën e të dhënave për maturantët/kandidatët për të gjitha vitet e shkollës së mesme, me përjashtim të vitit të fundit. Secilit maturant/kandidat i jepet një kopje e printuar e rezultateve të hedhura, të firmosura nga maturanti/kandidati, të vulosur dhe të firmosur nga drejtori i shkollës dhe kopja tjetër ruhet në arkivin e shkollës;

n) plotëson në periudhën e përcaktuar nga QSHA-ja bazën e të dhënave për maturantët/kandidatët për vitin e fundit të shkollës së mesme;

o) pajis çdo maturant/kandidat me një kopje të printuar të rezultateve të hedhura të të gjitha viteve të shkollës së mesme, e vulosur dhe e firmosur nga maturanti/kandidati dhe drejtori i shkollës, ndërsa një kopje tjetër ruhet në arkivin e shkollës;

p) përfundon procesin e verifikimit dhe konfirmimit të rezultateve në sistem në periudhën e përcaktuar nga QSHA-ja;

q) administron procedurën për kërkesat për rivlerësim testi të maturantit/kandidatit.

Neni 9

Detyrat e ministrisë përgjegjëse për AFP-në, ASCAP-it, AKAFPK-së, AKAP-it dhe DRAP-it
 (Ndryshuar titulli dhe emërtim në pikën 3, shtuar pika 1/1, fjali në pikën 2 dhe shkronja ‘c” e pikës 3 me Urdhrin nr. 587, datë 2.12.2024; shtuar togfjalësh në pikën 2 me udhëzimin nr. 602, datë 17.12.2025) 
1. ASCAP-i harton programet lëndore orientuese për provimet e Maturës Shtetërore, të cilat publikohen në faqet zyrtare të ASCAP-së, QSHA-së dhe MA-së.

1/1. Ministria përgjegjëse për AFP-në ka për detyrë të përgatisë listën e të gjitha shkollave të mesme të arsimit profesional dhe ta dërgojë në AKAP.

2. AKAFPK-ja harton programet orientuese të provimit të Teorisë Profesionale të Integruar, për çdo kualifikim profesional, të provimeve të Maturës Shtetërore Profesionale. Programet orientuese publikohen në faqet zyrtare të AKAFPK-së dhe QSHA-së. AKAFPK-ja përditëson listën e provimeve të detyruara të teorisë profesionale të integruar, sipas kualifikimit profesional që maturantët/kandidatët kanë ndjekur në shkollat profesionale dhe e përcjell në QSHA.
3. AKAP-ja ka për detyrë:

a) të koordinojë me MA- së, DRAP-në dhe ZVAP-në të gjithë procesin e Maturës.

b) të koordinojë me DRAP-në dhe të sigurojë cilësinë në trajnimin e PAP-it, AP-së, PK- së dhe AS-së.

c) Të dërgojë zyrtarisht në QSHA brenda muajit nëntor dhe elektronikisht listën dhe emërtimet zyrtare të shkollave të arsimit të mesëm të lartë, për Maturën Shtetërore dhe Maturën Shtetërore Profesionale.

4. DRAP-i ka për detyrë:

a) të mbështesë zhvillimin e provimeve të MSH-së.

b) të monitorojë ZVAP-të për zbatimin e akteve ligjore për MSH-në.

c) të monitorojë dhe të sigurojë gjendjen e infrastrukturës së qendrave të provimit.

KREU III

PROCEDURAT E PROVIMEVE TË MATURËS

Neni 10

Forma e provimeve dhe kriteri i kalueshmërisë

(Ndryshuar togfjalësh në pikën 2 me udhëzimin nr. 602, datë 17.12.2025) 

1. Provimet e Maturës zhvillohen me shkrim.

2. Struktura, datat dhe kohëzgjatja e provimeve të Maturës përcaktohen me udhëzim të përbashkët të ministrit përgjegjës për arsimin dhe ministrit përgjegjës për arsimin profesional.

3. Maturanti/kandidati konsiderohet mbetës në provim nëse ka marrë më pak se 25% të pikëve të testit.

Neni 11

E drejta për dhënien e provimeve të Maturës

(Ndryshuar pika 5 me udhëzimin nr. 602, datë 17.12.2025) 

1. Provimet e Maturës i jep maturanti/kandidati që ka përfunduar me sukses vitin e fundit të shkollës së mesme dhe shkollës së mesme profesionale, dhe ka plotësuar formularin A1/A1Z.

2. Kandidatët, të cilët kanë marrë dëftesë pjekurie para vitit 2011 dhe dëshirojnë të aplikojnë për ndjekjen e studimeve në institucionet e arsimit të lartë, t’u njihen provimet e detyruara dhe me zgjedhje ose provimet e njëvlershme me to, të njehsuara nga ZVAP-ja. Këta kandidatë, në rastet kur nuk kanë dhënë provime me zgjedhje ose i kanë dhënë dhe nuk kanë rezultuar kalues, kanë të drejtë të japin një provim me zgjedhje kur e kanë të nevojshme për plotësimin e kritereve të pranimit të përcaktuara nga institucionet e arsimit të lartë.

3. Çdo maturant që rezulton kalues në provimet e detyruara dhe provimin/et me zgjedhje, pajiset me diplomë.

4. Çdo maturant i arsimit të mesëm të lartë profesional, që rezulton kalues në provimet e detyruara, pajiset me diplomë të Maturës Shtetërore Profesionale.

5. Diploma e Maturës Shtetërore dhe e Maturës Shtetërore Profesionale lëshohet vetëm një herë. Nga viti 2024 e në vijim, diploma e Maturës Shtetërore gjenerohet përmes sistemit “e-Matura” dhe i dërgohet automatikisht çdo maturanti që përfundon me sukses provimet, në llogarinë personale “e-Albania”, si dhe në adresën e email-it të dhënë në formularin A1/A1Z për shtetasit e huaj.
6. Kandidatët, që në Maturat Shtetërore 2012–2019, rezultojnë kalues në një prej provimeve me zgjedhje, dhe nuk janë pajisur me diplomën e maturës/certifikatën, duhet të pajisen me to.

7. Kandidatët që kanë përfunduar shkollën e mesme para vitit 2014, por nuk janë pajisur me dëftesë pjekurie/diplomë, nuk e japin gjuhën e huaj si provim të detyruar. Pasi rezultojnë kalues në provimet e Maturës, marrin diplomën dhe certifikatën e Maturës Shtetërore.

8. Maturanti/kandidati, nëse nuk rezulton kalues në sesionin e parë të Maturës, në sesionet e ardhshme jep vetëm provimin/et e detyruara dhe me zgjedhje, në të cilat ka mbetur.

Përgatitja e testeve të Maturës

(Ndryshuar pika 2, shtuar pika 6 me udhëzimin nr. 602, datë 17.12.2025) 

1. QSHA-ja ngre grupet lëndore për hartimin e fondit të pyetjeve sipas kuadrit ligjor dhe nënligjor në fuqi dhe rregullores së brendshme të institucionit. Anëtarët e grupeve lëndore, në kontratën që nënshkruajnë me QSHA-në, marrin përsipër të ruajnë sekretin e hartimit të fondit të pyetjeve dhe të mos jenë në konflikt interesi, sipas përcaktimeve të kuadrit ligjor në fuqi. Fondi i pyetjeve është jo më i vogël se dhjetëfishi i pyetjeve që do të përmbajë testi përkatës.

2. Testet e Teorisë Profesionale të integruar, për Maturën Shtetërore Profesionale të dorëzohen nga AKAFPK-ja të hartuara, formatuara dhe në format PDF-je në QSHA. Përgatiten 4 (katër) teste alternative për drejtimet/profilet dhe përzgjidhet vetëm një test për provim.
3. QSHA-ja ngre grupet e punës, për hartimin e testeve të Maturës Shtetërore dhe Maturës Shtetërore Profesionale, sipas lëndëve/kualifikimeve profesionale, të cilat miratohen me udhëzim të posaçëm.

4. Përzgjedhja e pyetjeve për hartimin e testeve përfundimtare të provimeve të Maturës Shtetërore të bëhet përmes teknologjisë digjitale, nga specialistë (PTP) të caktuar me urdhër të QSHA-së. Përzgjedhja e pyetjeve për hartimin e testeve të bëhet në kushtet e ruajtjes së plotë të sekretit brenda ambienteve të izoluara të QSHA-së. Të drejtën e përzgjedhjes dhe hartimit të testit përfundimtar të provimeve të Maturës Shtetërore (sesioni i parë dhe i dytë) e kanë vetëm PTP-të. Specialistët e QSHA-së në periudhën e KOEPS-it nuk kanë të drejtë të përzgjedhin, sugjerojnë, ndryshojnë testet e provimeve të Maturës Shtetërore të hartuar nga PTP-të. Pas hartimit të testeve përfundimtare kryhet shumëfishimi dhe paketimi i testeve të Maturës Shtetërore nga punonjësit e caktuar me urdhër të QSHA-së.

5. Përzgjedhja e testit përfundimtar të provimeve të Maturës Shtetërore Profesionale të bëhet përmes teknologjisë digjitale. Përzgjedhja e testit përfundimtar të bëhet në kushtet e ruajtjes së plotë të sekretit brenda ambienteve të izoluara të QSHA-së. Pas hartimit të testeve përfundimtare kryhet shumëfishimi dhe paketimi i testeve të Maturës Shtetërore Profesionale nga punonjësit e caktuar me urdhër të QSHA-së. 

6. QSHA-ja printon dhe paketon testet e shkollave me seksion dygjuhësh “shqiptaro-italian” për lëndët “gjuhë dhe letërsi italiane, matematikë italiane, fizikë italiane dhe histori italiane”. Testet e këtij seksioni vijnë në zarf dhe elektronikisht nga Ambasada Italiane. Testet e seksionit dygjuhësh “shqiptaro-gjerman” për lëndën “matematikë-gjermane”, vijnë të shumëfishuara dhe paketuara në QSHA. QSHA-ja bën vetëm shpërndarjen e tyre.

KREU IV

APLIKIMI PËR PROVIMET E MATURËS

Neni 13

Përgatitja dhe publikimi i formularëve A1 dhe A1Z

(Ndryshuar pika 4 me udhëzimin nr. 602, datë 17.12.2025) 

1. Në faqen zyrtare të QSHA-së shpallen:

a) formularët A1 dhe A1Z;

b) udhëzuesi i plotësimit online të formularit A1/A1Z nga maturanti/kandidati në portalin qeveritar “e-Albania”, si dhe në vijim në sistemin “e-Matura”;

c) udhëzuesi i plotësimit online të bazës së të dhënave nga KSHMSH-ja në sistemin “e-Matura”;

d) udhëzuesi i plotësimit të bazës së të dhënave nga KSHMSH-ja në “SMIP”;

2. Maturanti/kandidati bën aplikimin online, fillimisht në portalin qeveritar “e- Albania”, më pas, në sistemin “e-Matura”, në periudhën e përcaktuar nga QSHA-ja, sipas një plani kalendarik të publikuar në faqen e internetit të QSHA-së. Aplikimi në sistemin “e-Matura”, bëhet edhe sipas afateve të vendosura nga QSHA-ja.

3. Sistemi “e-Matura” do të qëndrojë i aktivizuar gjatë të gjithë vitit. Mbikëqyrësi i Maturës Shtetërore do të kryejë verifikimin e bazës së të dhënave. Korrigjimet e mundshme të të dhënave do të mund të kryhen në datat e përcaktuara nga QSHA-ja.

4. Çdo maturant/kandidat do të plotësojë/firmosë në KSHMSH formularin A1/A1Z për saktësinë e të dhënave të tij në sistemin “e-Matura” dhe ky formular ruhet nga KSHMSH-ja deri në përfundimin e vitit shkollor përkatës.

Neni 14

Plotësimi i formularëve A1 dhe A1Z

1. Plotësimi i formularit A1 nga maturantët e këtij viti shkollor bëhet në shkollat ku ata kryejnë arsimin e mesëm të lartë dhe arsimin e mesëm të lartë profesional.

2. Plotësimi i formularit A1Z, nga maturantët e viteve të mëparshme (kandidatët), bëhet në shkollat ku ata kanë kryer arsimin e mesëm të lartë. Në rastin kur shkolla e mesme është mbyllur, KMSH-ja cakton një shkollë të vetme, në të cilën kandidatët bëjnë plotësimin e formularit A1Z. Kandidatët bëjnë plotësimin e formularit A1Z në shkollën e përcaktuar nga KMSH-ja, duke paraqitur në KMSH-në e ZVAP-së dokumentet e mëposhtme:

a) kërkesën me shkrim për dhënien e provimeve të Maturës dhe/ose për të aplikuar në IAL.

b) kopje të noterizuar të dëftesës së pjekurisë/vërtetimin me notat e të gjitha viteve të shkollës së mesme me fotografi/certifikatën e Maturës me notat e të gjitha viteve të shkollës së mesme, lëshuar nga drejtori i shkollës, sipas regjistrit të amzës apo dokumentit të lëshuar nga Arkivi i Shtetit.

3. Plotësimi i formularit A1Z nga kandidatët që kanë përfunduar shkollën e mesme jashtë vendit bëhet në shkollën e përcaktuar nga KMSH-ja në ZVAP.

4. KMSH-ja e ZVAP-së i dërgon zyrtarisht KSHMSH-së dokumentet e dorëzuara nga kandidati, si dhe vërtetimin e notave të provimeve të Maturës. Ky vërtetim i bashkëngjitet formularit të aplikimit A1Z dhe ruhet në shkollë.

5. Kandidati i para vitit shkollor 2011, jep provime të Maturës sipas kritereve të përcaktuara në udhëzimin e MA-së, “Për organizimin dhe zhvillimin e provimeve të Maturës Shtetërore”.

6. Për shkollat profesionale dhe shkollat e mesme të orientuara, në rastet kur kandidati ka fituar dëftesën e pjekurisë, si provime të detyruara njihen:

a) letërsia dhe matematika, nëse janë dhënë dhe janë fituar;

b) një ose dy nga provimet, në mungesë të letërsisë dhe të matematikës, sipas planit mësimor të shkollës së tyre. KMSH-ja në ZVAP përcakton provimet, rezultatet e të cilave do të mbarten në sistem në vend të letërsisë dhe matematikës.

E drejta për dhënien e provimeve të Maturës për kandidatët

1. Kandidatët nuk lejohen të rijapin provimet e Maturës, të detyruara dhe me zgjedhje, nëse në maturat e viteve të mëparshme, rezultatet janë jo më të ulëta se 4.50.

2. Në maturat para vitit kur po aplikohet Matura Shtetërore, në rastet kur kandidati ka dhënë më shumë se një herë një lëndë/lëndët në provimet me zgjedhje, i njihet vetëm rezultati i vitit të fundit.

KREU V

QENDRAT DHE MJEDISET E ZHVILLIMIT TË PROVIMEVE TË MATURËS

Neni 16

Kriteret për qendrat dhe mjediset e provimit

1. Mjediset ku do të zhvillohen provimet e Maturës të jenë të ajrosura dhe të ndriçuara.

2. Drejtori i shkollës, drejtori dhe punonjësit e ZVAP-së përkatëse e kanë të ndaluar të qëndrojnë në mjediset e provimit të MSH-së gjatë kohës së zhvillimit të provimeve.

3. Qendrat të jenë të mjaftueshme për të paktën 150 maturantë/kandidatë, përveç rasteve të veçanta të cilat bëhen me miratim nga KOMSH-ja.

4. Largësia ndërmjet çdo maturanti/kandidati të jetë jo më pak se 120 cm, në të katër drejtimet, si majtas–djathtas, ashtu dhe para–prapa.

5. Maturantët/kandidatët të ulen me fytyrë në të njëjtin drejtim.

6. Sipërfaqja që maturanti/kandidati ka në dispozicion për të shkruar të jetë të paktën 40 cm x 60 cm.

7. Në ditën e provimit, në qendrat ku zhvillohet provimi, nuk parashikohen veprimtari të tjera.

8. Në mjediset ku zhvillohet provimi, nuk duhet të ketë tabela ose materiale të tjera që kanë lidhje me lëndën që jepet provim.

9. Ndryshimi i qendrave të provimit bëhet vetëm me miratim të KOMSH-së.

KREU VI

PROCEDURAT E SHPËRNDARJES DHE GRUMBULLIMIT TË MATERIALEVE TË PROVIMEVE TË MATURËS

Neni 17

Transporti i materialeve të provimeve

Ministria e Arsimit, Ministria e Brendshme dhe Posta Shqiptare organizojnë transportin e materialeve të provimeve, ruajtjen e mjediseve në shkolla, në QSHA dhe në qendrat e vlerësimit të testeve. Format e bashkëpunimit mes tyre përcaktohen në marrëveshjen e përbashkët të dy ministrive përgjegjëse dhe të Postës Shqiptare.

Shpërndarja dhe grumbullimi i materialeve të provimeve

1. Shpërndarja dhe grumbullimi i materialeve të provimeve bëhet me procesverbal. Materialet e provimit tërhiqen në QSHA nga personi i autorizuar i Postës Shqiptare në prani të përfaqësuesit të autorizuar të MA-së dhe të shërbimeve të Policisë së Shtetit, sipas një grafiku të përcaktuar nga QSHA-ja.

2. Personat e autorizuar, sipas këtij neni, mbajnë përgjegjësi për ruajtjen e sekretit dhe sigurimin e materialeve të provimit.

3. Materialet e çdo provimi duhet të arrijnë në KMSH-në e ZVAP-së jo më vonë se ora 08:00 e ditës kur do të zhvillohet provimi.

4. Dorëzimi i materialeve në KMSH-në e ZVAP-së bëhet me procesverbal, në të cilin evidentohet përmbajtja e elementeve të sigurisë (fishat). Procesverbali nënshkruhet nga përfaqësuesit e autorizuar të Postës Shqiptare, të MA-së, si dhe nga kryetari i KMSH-së të ZVAP-së.

5. Pas çdo provimi, PAP-i dorëzon me procesverbal materialet e provimit te kryetari i KMSH-së të ZVAP-së. Përfaqësuesi i MA-së, përfaqësuesi i Postës dhe punonjësi i Policisë së Shtetit të cilët shoqërojnë materialet e provimit dhe i dorëzojnë ato në QSHA.

6. Përfaqësuesi i KMSH-së të ZVAP-së dhe PAP-i mbajnë përgjegjësi sipas dispozitave ligjore në fuqi për ruajtjen e sekretit dhe sigurimin e materialeve të provimit.

Administrimi i materialeve të provimit në qendrën e provimit

1. PAP-i është përgjegjës për materialet e provimit nga momenti i marrjes në dorëzim me procesverbal, nga kryetari i KMSH-së të ZVAP-së deri në dorëzimin e tyre pas përfundimit të provimit.

2. Pas shpërndarjes së materialeve të provimit, PAP-i dhe AP-ja mbajnë procesverbal për testet që nuk përdoren dhe i mbyllin ato (bashkë me procesverbalin) në një zarf, i cili vendoset në një vend të sigurt brenda mjediseve të provimit, deri në përfundim të tij. Procesverbali plotësohet në dy kopje, njëra futet në kuti dhe tjetra dorëzohet nga PAP-i te përfaqësuesi i KMSH-së të ZVAP-së në momentin e dorëzimit të kutisë. Ky zarf përbën objekt verifikimi nga QSHA-ja dhe KOMSH-ja.

3. Pas përfundimit të provimit, AP-ja i dorëzon me procesverbal PAP-it testet e plotësuara nga çdo maturant/kandidat, të ndara sipas llojit të testit.

4. Pas përfundimit të provimit, AP-ja i dorëzon me procesverbal PAP-it listat emërore të firmosura nga çdo maturant/kandidat pas përfundimit dhe dorëzimit të testit, për mjedisin që ai ka administruar.

5. Testet e plotësuara, ato të papërdorura, si dhe materialet e tjera të provimit, PAP-i i mbyll në kuti në prani të përfaqësuesit të MA-it dhe AP-së.

6. Kutia e mbyllur vuloset nga drejtori i shkollës i cili paraqitet në qendrën e provimit vetëm pas përfundimit të provimit në atë qendër. Kur provimi zhvillohet në mjedise të tjera, jo në shkolla, atëherë kutia vuloset nga drejtori i shkollës së përzgjedhur nga KMSH-ja në ZVAP.

7. Përfaqësuesi i KMSH-së dhe PAP-it dorëzojnë me procesverbal në KMSH-në e ZVAP-së kutinë me materialet e provimit.

KREU VII

PROCEDURAT E CAKTIMIT TË ADMINISTRATORËVE TË PROVIMIT

Numri i administratorëve të provimit dhe caktimi i tyre në qendrat/mjediset e provimit

1. Për çdo 15–20 maturantë/kandidatë, caktohet një administrator provimi.

2. KMSH-ja në ZVAP, në bashkëpunim me KSHMSH-e, përcakton numrin e nevojshëm të AP-ve, PAP-ve, PK-ve dhe AS-ve për mjediset e çdo provimi.

3. KMSH-ja në ZVAP harton, një muaj përpara provimit të parë të maturës, listën emërore të PAP-ve, AP-ve, AS-ve dhe PK-ve për çdo provim. Kjo listë duhet të përmbajë dyfishin e personave të përcaktuar në pikën 2 të këtij neni.

4. PAP-i, AP-ja, AS-ja dhe PK-ja pajisen nga KMSH-ja në ZVAP me manualin e detyrave dhe përgjegjësive të tyre në proces, si dhe nënshkruajnë deklaratat e përgjegjshmërisë.

5. KMSH-ja në ZVAP, në prani të përfaqësuesit të MA-së, hedh shortin elektronik për administrimin e qendrave dhe mjediseve ku do të zhvillohen provimet. Rezultati i shortit pasqyrohet në procesverbal, që hartohet nga KMSH-ja.

KREU VIII 
ADMINISTRIMI I PROVIMIT

Neni 21

Detyrat e përgjegjësit të administrimit të provimit

(Shtuar shkronja “r” në pikën 2 me udhëzimin nr. 602, datë 17.12.2025) 

1. Përgjegjësi i administrimit të provimit caktohet me short elektronik në praninë e drejtorit të ZVAP-së dhe të mos jetë punonjës i administratës së ZVAP-së.

2. Përgjegjësi i administrimit të provimit, ka këto detyra dhe përgjegjësi:

a) tërheq në KMSH-në e ZVAP-së materialet e provimit;

b) ndalohet të mbajë celular gjatë zhvillimit të provimit;

c) kryen identifikimin e AP-së, AS-së dhe të PK-së sipas listës së ardhur nga ZVAP-ja;

d) merr masa që të thërrasë ndihmën e shpejtë në rast nevoje dhe i shoqëron maturantët në prani të përfaqësuesit të MA-së;

e) udhëzon dhe cakton me short, në prani të përfaqësuesit të MA-së, administratorët e provimit për çdo mjedis;

f) nuk lejon prezencën e drejtuesve të shkollave dhe punonjësve të ZVAP-së gjatë zhvillimit të provimit;

g) fillon identifikimin e maturantëve/kandidatëve 1 orë e 30 minuta para provimit, sipas listës emërore të dërguar nga QSHA-ja;

h) kryen kontrollin fizik të çdo maturanti/kandidati, në bashkëpunim me përgjegjësit e kateve, të cilin e dokumenton me një procesverbal të nënshkruar nga ata. Procesverbali futet në kutinë e materialeve të provimit;

i) u shpërndan me procesverbal AP-ve materialet e provimit;

j) nuk lejon hyrjen e personave të paautorizuar në qendrën e provimit;

k) raporton në KMSH-në e ZVAP-së për çdo rast parregullsie gjatë zhvillimit të provimit;

l) dokumenton çdo parregullsi dhe masë që merr, sipas procesverbalit të dërguar nga QSHA-ja, të cilin e fut në kutinë e materialeve të provimit;

m) plotëson me saktësi dhe përgjegjësi formularin e zhvillimit të provimit;

n) paketon, pas përfundimit të provimit, testet e përdoruara dhe materialet e tjera të provimit, sipas udhëzuesit të dërguar nga QSHA-ja;

o) shoqëron pas përfundimit të provimit, materialet e provimit dhe i dorëzon ato në KMSH-në e ZVAP-së;

p) nuk publikon në asnjë mënyrë apo formë testin e Maturës Shtetërore gjatë procesit të administrimit;

q) të ketë një veshje dhe paraqitje serioze që t’i përgjigjet vendit dhe natyrës së punës.

r) Përgjegjësi i administrimit të provimit mban përgjegjësi për mospërmbushje të detyrave të përcaktuara në këtë nen, sipas nenit 34 të kësaj rregulloreje.

3. Përgjegjësi i administrimit të provimit të jetë i trajnuar dhe të mos jetë mësues i shkollës së maturantit/kandidatit dhe i lëndës së provimit.

Neni 22

Detyrat e administratorit të provimit

(Shtuar shkronja “rr” në pikën 2 me udhëzimin nr. 602, datë 17.12.2025) 

1. Administrator provimi është një mësues, i cili caktohet me short elektronik në praninë e drejtorit të ZVAP-së.

2. Administratori i provimit ka këto detyra dhe përgjegjësi:

a) ndalohet të mbajë celular gjatë zhvillimit të provimit;

b) identifikon në mjedisin e provimit çdo maturant/kandidat dhe i drejton ata në vendin e caktuar, sipas listës së dërguar nga QSHA-ja;

c) lë bosh vendin e caktuar për maturantin/kandidatin që mungon;

d) njeh maturantët/kandidatët me të drejtat dhe sanksionet e parashikuara në këtë rregullore;

e) nuk lejon ndërrimin e vendeve të maturantëve/kandidatëve;

f) shpërndan dhe grumbullon për çdo maturant/kandidat testet sipas llojit të përcaktuar në listën e QSHA-së, me listëprezencë të nënshkruar nga maturanti/kandidati për tërheqjen dhe për dorëzimin e testit/testeve dhe mban përgjegjësi për këtë proces;

g) njofton PAP-in dhe merr masat për ndërrimin e testit të maturantit/kandidatit, të cilit i është dhënë test i lëndës që nuk e ka zgjedhur apo që nuk përshtatet me testin e shkollës, sipas indeksit të shënuar në formularin A1/A1Z të tij;

h) nëse një maturanti/kandidati gjatë zhvillimit të provimit me zgjedhje nuk i përputhet testi me lëndën që ai ka zgjedhur, ai do të bëjë provimin për lëndën që ai zgjedh kundrejt një procesverbali të mbajtur nga PAP-i dhe AP-ja, si dhe të nënshkruar nga vetë maturanti;

i) nuk lejon përdorimin e telefonit celular, radios ose çdo mjeti tjetër komunikimi, si dhe komunikimin e maturantëve/kandidatëve me njëri-tjetrin ose me persona jashtë mjedisit së provimit;

j) nuk komunikon me maturantin/kandidatin për përmbajtjen e testit;

k) nuk lejon largimin e maturantit/kandidatit nga mjedisi i provimit pa përfunduar koha e përcaktuar në udhëzimin përkatës dhe pa dorëzuar testin e provimit që ka zhvilluar;

l) nuk lejon hyrjen e personave të paautorizuar në mjedisin e provimit ku ai është caktuar për ta administruar;

m) njofton, dokumenton dhe raporton te PAP-i çdo rast parregullsie;

n) kontrollon testin e dorëzuar nga maturanti/kandidati nëse ka dëmtime, si: palosje, grisje, zhubrosje etj.;

o) nuk largohet nga mjedisi i provimit dhe nuk kryen veprime të tjera që nuk lidhen me administrimin e provimit;

p) respekton orarin e zhvillimit të provimit;

q) të ketë një veshje dhe paraqitje serioze që t’i përgjigjet vendit dhe natyrës së punës;

r) të mos publikojë në ndonjë mënyrë apo formë testin e Maturës gjatë procesit të administrimit.

rr) Administratori i provimit mban përgjegjësi për mospërmbushje të detyrave të përcaktuara në këtë nen, sipas nenit 34 të kësaj rregulloreje.

3. Administratori i provimit të jetë i trajnuar dhe të mos jetë mësues i shkollës së maturantit/kandidatit dhe i lëndës së provimit.

Neni 23

Detyrat e administratorit të sekretimit

(Shtuar shkronja “gj” në pikën 3 me udhëzimin nr. 602, datë 17.12.2025) 

1. Administratori i sekretimit është një mësues, i cili caktohet me short elektronik në prani të drejtorit të ZVAP-së.

2. Për çdo 45 maturantë/kandidatë caktohet një administrator sekretimi. AS-të duhet të jenë të trajnuar nga KMSH-ja.

3. Administratori i sekretimit ka këto detyra dhe përgjegjësi:

a) identifikon çdo maturant/kandidat dhe sekreton testet me barkodet përkatëse, mbështetur në listën e dërguar nga QSHA-ja;

b) siguron që maturanti/kandidati nënshkruan përbri emrit të tij në listë;

c) ndalohet të mbajë celular gjatë zhvillimit të provimit;

d) sekreton testet pasi ka përfunduar shpërndarja e tyre;

e) dorëzon te PAP-i barkodet e papërdorura, pas përfundimit të procesit të sekretimit;

f) qëndron në një mjedis të caktuar nga PAP-i, deri në fund të procesit të provimit, duke kryer detyra që mund t’i ngarkojë ai;

g) të ketë një veshje dhe paraqitje serioze që t’i përgjigjet vendit dhe natyrës së punës.

gj) Administratori i sekretimit mban përgjegjësi për mospërmbushje të detyrave të përcaktuara në këtë nen, sipas nenit 34 të kësaj rregulloreje.

4. Administratori i sekretimit të jetë i trajnuar dhe të mos jetë mësues i shkollës së maturantit/kandidatit dhe i lëndës së provimit.

Neni 24

Detyrat e përgjegjësit të katit

(Shtuar shkronja “i” në pikën 2 me udhëzimin nr. 602, datë 17.12.2025) 

1. Për kryerjen e procesit të administrimit në çdo qendër provimi, caktohet me short elektronik në prani të drejtorit të ZVAP-së një përgjegjës për çdo kat.

2. Përgjegjësi i katit ka këto detyra dhe përgjegjësi:

a) ndihmon PAP-in, AP-në, AS-në në administrimin e provimit.

b) ndalohet të mbajë celular gjatë zhvillimit të provimit;

c) nuk lejon hyrjen e personave të paautorizuar në mjedisin e katit, ku ai është caktuar për ta administruar;

d) njofton, dokumenton dhe raporton te PAP-i, AP-ja çdo rast parregullsie;

e) nuk largohet nga mjedisi i provimit gjatë provimit dhe nuk kryen veprime të tjera që nuk lidhen me administrimin e provimit;

f) respekton orarin e zhvillimit të provimit;

g) të ketë një veshje dhe paraqitje serioze që t’i përgjigjet vendit dhe natyrës së punës;

h) të mos publikojë në ndonjë mënyrë apo formë testin e Maturës gjatë procesit të administrimit.

i) Përgjegjësi i katit mban përgjegjësi për mospërmbushje të detyrave të përcaktuara në këtë nen, sipas nenit 34 të kësaj rregulloreje.

3. Përgjegjësi i katit duhet të jetë i trajnuar dhe të mos jetë mësues i shkollës së maturantit/kandidatit dhe i lëndës së provimit.

Neni 25

Detyrat e përfaqësuesit të MA-së
1. Përfaqësues të ministrisë në provimet e Maturës janë punonjës të MA-së, të institucioneve të varësisë dhe oficerët e sigurisë.

2. Përfaqësuesi i MA-së në qendrën e provimit monitoron që i gjithë procesi të zhvillohet në përputhje me përcaktimet e kësaj rregulloreje. Në ato qendra, ku janë vërejtur shkelje apo parregullsi, ka detyrim të raportojë me shkrim në KOMSH.

3. Përfaqësuesi i MA-së mbështet dhe këshillon të gjithë personat që administrojnë provimet e Maturës Shtetërore.

4. Përfaqësuesi i MA-së trajnohet nga KOMSH-ja.

5. Ai raporton në KOMSH brenda ditës, për procesin e provimit të Maturës që ai ka monitoruar.

Neni 26

Detyrat dhe të drejtat e maturantit/kandidatit

1. Maturanti/kandidati paraqitet në qendrën e provimit 1 orë e 30 minuta përpara fillimit të provimit dhe duhet të ketë dokumentin e identifikimit, si dhe mjetet e nevojshme: stilolaps, vizore, kompas, makinë llogaritëse të thjeshtë.

2. Maturanti/kandidati pasi merr testin nga AP-ja, kontrollon gjendjen fizike të testit (është i palexueshëm, mungon ndonjë faqe etj.), si dhe nëse është lloji i testit që ka kërkuar në formularin A1/A1Z. Nëse vërehen parregullsi kërkon test tjetër nga AP-ja, duke plotësuar një deklaratë për marrjen e testit.

3. Maturanti/kandidati plotëson testin me stilolaps me një ngjyrë (të zezë ose blu). Në pyetjet me alternativa, maturanti/kandidati rrethon vetëm shkronjën përbri përgjigjes së saktë. Nëse maturanti/kandidati rrethon më shumë se një alternativë, ose nuk rrethon asnjë alternativë, vlerësohet me 0 pikë.

4. Maturantët e seksioneve dygjuhëshe shkollore vendosen nga QSHA-ja në një mjedis, për shkak të monitorimit nga përfaqësitë përkatëse dhe në zbatim të marrëveshjeve dypalëshe.

5. Maturantëve/kandidatëve të paraburgosur u sigurohen kushtet për zhvillimin normal të provimeve, në mjedise të posaçme nën mbikëqyrjen e përfaqësuesve të autorizuar të policisë, pa uniformë dhe pa armë.

6. Maturantët/kandidatët, kur e dorëzojnë testin, nënshkruajnë për dorëzimin e tij në listën që disponon AP-ja.

7. Maturantët/kandidatët që dorëzojnë testin e provimit përpara kohës së përcaktuar, nuk mund të dalin nga qendra e provimit para kohës së përfundimit të provimit. Ata grumbullohen brenda qendrës së provimit, në një mjedis të përcaktuar më parë.

8. Kur maturanti/kandidati vëren ndonjë shkelje të rregullores së provimit, ai ka të drejtë të informojë AP-në, PAP-in dhe përfaqësuesin e MA-së.

9. Maturanti/kandidati, i cili paraqitet në qendrën e provimit dhe/ose konstatohet gjatë provimit me celular përjashtohet nga ai provim, por ka të drejtë ta japë atë në sesionin pasardhës.

Neni 27

Rivlerësimi i testit

(Shtuar pika 6/1 me Urdhrin nr. 587, datë 2.12.2024; ndryshuar fjalë në pikat 2, 5, 6, 6/1 dhe 9, me udhëzimin nr. 602, datë 17.12.2025) 

1. Maturanti/kandidati ka të drejtë të kërkojë fotokopjen e testit, 1 (një) ditë pas shpalljes së rezultateve paraprake të të gjitha provimeve.

2. Maturanti/kandidati pasi është pajisur me fotokopjen e testit, ka të drejtë ta paraqesë kërkesën për rivlerësim testi në KSHMSH-në e shkollës, ku është regjistruar si maturant, më datë 3 korrik.

3. Fotokopjet e testeve të paraqitura në KSHMSH shqyrtohen nga dy mësues lëndor të përcaktuar nga KSHMSH-ja (nëse një shkollë nuk ka dy mësues të lëndës shqyrtimi do të bëhet vetëm nga një mësues i lëndës).

4. Mësuesit e përcaktuar sipas pikës 3, të këtij neni, shqyrtojnë kërkesat e paraqitura nga maturantët/kandidatët vetëm për pyetjet e ankimuara dhe vendosin nëse këto teste do t’i kalojnë për rivlerësim QSHA-së.

5. KSHMSH-ja, kërkesat për rivlerësim të miratuara nga mësuesit lëndor, i përcjell në ZVAP në format elektronik, brenda datës 3 korrik dhe në format shkresor brenda datës 6 korrik.

6. KMSH-ja në ZVAP, kërkesat e paraqitura nga KSHMSH-ja i përcjell në format elektronik në QSHA brenda datës 3 korrik, si dhe zyrtarisht në format shkresor, brenda datës 7 korrik.

6/1. AKAP-i dërgon listën përfundimtare të maturantëve/kandidatëve që do t’i nënshtrohen rivlerësimit, në format elektronik në QSHA brenda datës 3 korrik.

7. QSHA-ja kryen procesin e rivlerësimit të testeve, me të njëjtat rregulla e procedura si vlerësimi i testeve, duke i sekretuar me barkode testet që rivlerësohen.

8. QSHA-ja kryen rivlerësimin e të gjithë testit. Pas rivlerësimit, vlerësimi përfundimtar i maturantit mund të jetë:

a) me të njëjtin rezultat;

b) duke iu ndryshuar rezultati me rritje pikësh;

c) duke iu ndryshuar rezultati me ulje pikësh;

9. Rezultatet përfundimtare të provimeve të maturës pas procesit të rivlerësimit shpallen jo më vonë se data 9 korrik.

Neni 28

Përjashtimi dhe mosnjohja e provimit nga QSHA-ja

1. Maturanti/kandidati përjashtohet nga provimi, kur:

a) paraqitet në qendrën e provimit dhe/ose konstatohet gjatë provimit me celular;

b) ndryshon vendin që i është caktuar;

c) merr, jep informacion apo kopje ose komunikon me maturantë/kandidatë të tjerë;

d) bën komente për përmbajtjen ose zgjidhjen e testit;

e) refuzon kontrollin nga ana e administratorëve gjatë hyrjes në qendrën e provimit.

2. Maturantit/kandidatit nuk i njihet rezultati:

a) nëse përdor laps, stilolapsa me ngjyra jo si ato të përcaktuara në nenin 26 të kësaj rregulloreje, ose përdor më shumë se një ngjyrë në plotësimin e testit;

b) nëse ka dëmtuar testin (e ka palosur, e ka zhubrosur, e ka grisur, i ka vendosur shenja të dallueshme dhe të veçanta), të evidentuar në procesverbal;

c) nëse vërtetohet kopja, e pjesshme ose e plotë, gjatë procesit të vlerësimit dhe konfirmohet nga KOPOTED;

d) nëse është marrë masa e përjashtimit nga provimi.

KREU IX

PROCEDURA E VLERËSIMIT TË TESTEVE

Neni 29

Vlerësimi i testeve

1. Vlerësimi i përgjigjeve të maturantit/kandidatit bëhet me pikë, të cilat konvertohen në notë të shkallëzuar.

2. QSHA-ja, brenda muajit maj, përzgjedh vlerësuesit sipas akteve ligjore në fuqi.

3. Vlerësuesi i testeve të Maturës duhet të plotësojë kriteret e mëposhtme:

a) të ketë arsimin e lartë përkatës;

b) të ketë jo më pak se 5 vjet përvojë pune në mësimdhënie në një institucion të arsimit të mesëm të lartë në lëndën përkatëse (preferohen mësuesit me mbi 10 vjet përvojë pune);

c) të jetë i vlerësuar për rezultate të larta në mësimdhënie;

d) të jetë i vlerësuar me të paktën “Mirë” dhe “Shumë mirë” në kualifikimin e fundit të mësuesve;

e) të jetë i certifikuar si vlerësues;

f) të mos ketë konflikt interesi;

g) të jetë treguar i saktë dhe i përpiktë në vlerësimet e mëparshme të provimeve të Maturës.

4. Përzgjedhja e vlerësuesve të testeve kryhet çdo vit. Numri i tyre është në varësi të numrit të testeve që vlerësojnë dhe kohës së shpalljes së rezultateve të vlerësimit.

5. Para fillimit të procesit të vlerësimit të testeve, grupi i hartimit të testeve i QSHA-së orienton vlerësuesit e testeve, në përputhje me kërkesat e testit dhe sipas skemës përkatëse të vlerësimit.

6. Vlerësimi i testeve realizohet në qendra vlerësimi me mjedise të përshtatshme dhe të sigurta, të përzgjedhura nga QSHA-ja.

7. Rezultatet e provimeve paraprake të Maturës shpallen jo më vonë se data 30 qershor.

8. Procesi i vlerësimit të testeve mbikëqyret nga grupe pune, të ngritura me urdhër të ministrit përgjegjës për arsimin.

9. QSHA-ja të dorëzojë zyrtarisht në MA të gjitha rezultatet paraprake dhe përfundimtare të Maturës Shtetërore, sipas rregullave dhe afateve të përcaktuara nga MA-ja, të cilat do të jenë objekt monitorimi.

Neni 30

Teste të parregullta dhe të dyshuara për kopje

1. MA-ja ngre komisione të posaçme (KOPOTED) që shqyrtojnë të gjitha testet që raportohen nga vlerësuesit e testeve si të dyshimta për kopjim dhe testet me parregullsi.

2. Vlerësuesit e testeve i dorëzojnë përgjegjësit përkatës të vlerësimit, testet me parregullsi apo që dyshohen për kopje. Përgjegjësi i vlerësimit, nga ana e tij, i përcjell ato në QSHA, duke i shoqëruar me një përshkrim të detajuar mbi parregullsitë dhe pyetjet, përgjigjet e të cilave dyshohen për kopje, dhe QSHA-ja i përcjell në KOPOTED.

3. KOPOTED, për parregullsitë që konstaton informon me shkrim KOMSH.

KREU X

MATURA SHTETËRORE PËR NXËNËSIT ME AFTËSI TË KUFIZUARA
Neni 31

Provimet e Maturës Shtetërore për nxënësit me aftësi të kufizuara (AK)
1. Maturantët/kandidatët e pajisur me raport të komisionit mjeko-ligjor që vërteton aftësinë e kufizuar (AK), të cilët kanë punuar me Plan Edukativ Individual, mund të zhvillojnë në provimet e Maturës Shtetërore:

a) testin e zakonshëm, i cili përmban të tre nivelet e arritjes;

 b) testin e veçantë, i cili përmban nivelin e parë dhe të dytë të arritjes. 

2. Përzgjedhja e testit të veçantë bëhet nga maturanti/kandidati me AK gjatë plotësimit të formularit A1/A1Z. 

3. Maturantët/kandidatët me AK, të cilët nuk dëshirojnë të zhvillojnë testin e veçantë, do të realizojnë testin e zakonshëm.

4. Personat që ushtrojnë përgjegjësinë prindërore të maturantëve/kandidatëve me AK do të dorëzojnë me shkrim në KSHMSH deklaratën, ku të shprehin dakordësinë e tyre për zhvillimin e provimit të maturës me test të zakonshëm apo test të veçantë, sipas përcaktimeve të kësaj rregulloreje.

5. KSHMSH-ja përcjell zyrtarisht në ZVAP, së bashku me listën e maturantëve/kandidatëve të shkollës, edhe listën e maturantëve/kandidatëve me AK që do zhvillojnë testin e veçantë, bazuar në plotësimin e formularit A1/ A1Z dhe në deklaratën me shkrim nga personat që ushtrojnë përgjegjësinë prindërore, sipas pikës 5 të këtij neni.

6. ZVAP-ja është përgjegjëse për verifikimin e dokumentacionit, që vërteton aftësinë e kufizuar dhe zhvillimin e mësimit me planin edukativ individual, për të gjithë maturantët/kandidatët me AK të shkollave në juridiksion që kanë përzgjedhur të zhvillojnë test të veçantë.

7. ZVAP-ja dërgon zyrtarisht në QSHA dhe në DRAP, së bashku me listën e plotë të maturantëve/kandidatëve, edhe listën e maturantëve/kandidatëve me AK që do të zhvillojnë testin e veçantë.

8. QSHA-ja ngre grupet e punës për hartimin e testeve të veçanta për nxënësit me AK, sipas lëndëve/kualifikimeve profesionale që ata kanë përzgjedhur në formularin A1/A1Z.

9. Maturanti/kandidati që ditën e provimit të Maturës Shtetërore, pas hapjes së testit dhe të listës së QSHA-së, figuron në listën e maturantëve/kandidatëve me AK që zhvillojnë test të veçantë pajiset me testin e veçantë.

10 Maturantëve/kandidatëve me aftësi të kufizuara, vërtetuar me dokumentin përkatës, me kërkesën e prindit, u krijohen kushte të përshtatshme për zhvillimin e provimit. Për ata që nuk mund të lexojnë apo të shkruajnë, PAP-i autorizon një prej AP-ve, jo të profilit, për plotësimin e testit sipas përgjigjeve të dhëna me gojë nga maturanti/kandidat.

 Neni 31/1
Provimet e Maturës Shtetërore për nxënësit e Qendrës Burimore të Nxënësve që Nuk Dëgjojnë

(Shtuar me Urdhrin nr. 587, datë 2.12.2024)

1. Maturanti/kandidati, i cili ka përfunduar me sukses vitin e fundit të shkollës së mesme të orientuar në QBNND dhe ka plotësuar formularin A1 dhe A1Z u nënshtrohet provimeve të Maturës Shtetërore. 

2. Testet e provimeve të Maturës Shtetërore hartohen nga QSHA-ja në bashkëpunim me QBNND-në, bazuar në programet orientuese mësimore dhe fondin e pyetjeve të lëndëve përkatëse.
3. Provimet e Maturës Shtetërore për këta maturantë zhvillohen në mjediset e QBNND-së, sipas kritereve të përcaktuara në këtë rregullore, ku të jenë të pranishëm edhe mësues të gjuhës së shenjave.

4. Testi përmban të tria nivelet e arritjeve.

5. Vlerësimi i testeve bëhet në bashkëpunim me mësuesit e QBNND-së.

KREU XI

KLASIFIKIMI I MATERIALEVE DHE RUAJTJA E TYRE

Neni 32

Materiale të rëndësisë së veçantë

1. Konsiderohen materiale të rëndësisë së veçantë:

a) testet dhe skemat e vlerësimit të tyre, deri para shpalljes në faqen elektronike të MA-së dhe QSHA-së;

b) testet e plotësuara nga çdo maturant/kandidat;

c) formularët e Maturës;

d) baza e të dhënave të Maturës;

e) procesverbalet e AP-së, PAP-it, përgjegjësve të vlerësimit dhe vlerësuesve të testeve.

2. Personat fizikë e juridikë, të cilët janë në kontakt të drejtpërdrejtë me materialet e konsideruara të një rëndësie të veçantë, sipas pikës 1 të këtij neni, veprojnë në përputhje me këtë rregullore. Në rast shkeljeje, ndaj tyre zbatohen dispozitat e Kodit Penal dhe akteve të tjera ligjore dhe nënligjore në fuqi.

Neni 33

Siguria, kodifikimi dhe ruajtja e materialeve të provimit

1. Për ruajtjen dhe sigurimin e dokumenteve dhe materialeve të provimit zbatohen këto rregulla:

a) nënshkruhet kontratë individuale midis QSHA-së dhe çdo personi që angazhohet në hartimin e testeve përfundimtare;

b) ruhet në kompjuter nga specialistët lëndorë i gjithë dokumentacioni i provimeve, duke përdorur elemente sigurie, si: fjalëkalime të shumëfishta, mungesë komunikimi elektronik dhe në rrjet;

c) paketohen me elemente sigurie materialet e provimit. Kutitë me materialet e provimeve vulosen dhe sekretohen nga QSHA-ja;

d) ruhen dhe administrohen në QSHA të dhënat e provimeve të Maturës. Çdo dokument provimi dhe aplikimi i maturantit/kandidatit ruhet si dokument sekret në arkivin e QSHA-së, për 6 muaj.

2. Në mjediset e QSHA-së, përgjatë kohës së përgatitjes dhe shpërndarjes së testeve, zbatohen rregullat e mëposhtme:

a) nuk lejohet hyrja e personave të paautorizuar në mjediset e QSHA-së dhe në ato të vlerësimit të testeve gjatë procesit të provimeve;
b) ndalohet mbajtja e celularëve, mjeteve të tjera të komunikimit dhe gjithçka tjetër që cenon sigurinë e procesit në mjedisin teknik;
c) Policia e Shtetit kryen kontroll fizik në mjedisin teknik të QSHA-së, gjatë hyrjes dhe daljes së personave të autorizuar.

KREU XII 
MASAT DISIPLINORE

Neni 34

Masat disiplinore

(Ndryshuar emërtim në pikën 16 me Urdhrin nr. 587, datë 2.12.2024)

1. Për moszbatim të shkronjës “l”, të nenit 8 të kësaj rregulloreje, ndaj drejtorit të shkollës, i cili është edhe në cilësinë e kryetarit të KSHMSH-së, merret masa “Vërejtje” nga titullari, masë e cila depozitohet në dosjen personale.

2. Për pasaktësi në hartimin e fondit të pyetjeve, ndaj hartuesve merren masat “Paralajmërim për largim nga detyra”, deri “Largim nga detyra”, si dhe përjashtim nga e drejta për të qenë hartues për 10 vjet, sipas përcaktimeve të Kodit të Punës, masë e cila depozitohet në dosjen personale.

3. Për moszbatim të shkronjave “e”, “f”, “h”, “i”, “j”, “m”, “n” dhe “o”, të pikës 2, të nenit 21 të kësaj rregulloreje, ndaj përgjegjësve të administrimit të provimit merret masa “Paralajmërim për largim nga puna”. Kjo masë depozitohet në dosjen personale.

4. Për moszbatim të shkronjave “c”, “d”, “g”, “k”, “l” dhe “p”, të pikës 2, të nenit 21 të kësaj rregulloreje, ndaj përgjegjësve të administrimit të provimit merret masa “Largim nga puna”. Kjo masë pasqyrohet në librezën e punës së punonjësit.

5. Për moszbatim të shkronjave “c”, “d”, “e”, “f”, “g”, “j”, “k”, “m”, “n”, “o” dhe “p”, të pikës 2, të nenit 22 të kësaj rregulloreje, ndaj administratorit të provimit, merret masa “Vërejtje”. Kjo masë depozitohet në dosjen personale.

6. Për moszbatim të shkronjës “q”, të pikës 2, të nenit 21, të shkronjës “q”, të pikës 2, të nenit 22 dhe të shkronjave “f” dhe “g”, të pikës 3, të nenit 23, të kësaj rregulloreje, merret masa “Vërejtje”. Kjo masë depozitohet në dosjen personale.

7. Për moszbatim të shkronjave “a”, “b”, “d”, “e”, të pikës 3, të nenit 23 të kësaj rregulloreje, ndaj administratorëve të sekretimit merret masa “Paralajmërim për largim nga puna”. Kjo masë depozitohet në dosjen personale.

8. Për moszbatim të shkronjës “b”, të pikës 2, të nenit 21 dhe të shkronjës “c”, të pikës 3, të nenit 23, të kësaj rregulloreje, merret masa “Largim nga puna”.

9. Për moszbatim të shkronjave “d”, “f” dhe “g”, të pikës 2, të nenit 24, të kësaj rregulloreje ndaj përgjegjësve të kateve, merret masa “Vërejtje”.

10. Për moszbatim të shkronjave “c”, “e”, të pikës 2, të nenit 24, të kësaj rregulloreje, të merret masa “Paralajmërim për largim nga puna”. Kjo masë depozitohet në dosjen personale

11. Për moszbatim të shkronjave “a”, “h”, “i” dhe “r”, të pikës 2, të nenit 22 dhe të shkronjave “b” dhe “h”, të pikës 2, të nenit 24 të kësaj rregulloreje merret masa “Largim nga puna”. Kjo masë pasqyrohet në librezën e punës së punonjësit.

12. Për moszbatim të pikës 1 dhe 3, të nenit 21, pikës 1 dhe 3, të nenit 22 dhe të pikës 1, të nenit 23, ndaj drejtorit të zyrës arsimore vendore merret masa “Largim nga detyra”, nga titullari përkatës. Kjo masë pasqyrohet në librezën e punës së punonjësit.

13. Për moszbatim të nenit 25, të kësaj rregulloreje, ndaj përfaqësuesve të MA-së merren masat disiplinore sipas parashikimeve të legjislacionit në fuqi.

14. Për pasaktësi në korrigjim, ndaj vlerësuesve merren masat “Paralajmërim për largim nga detyra”, deri “Largim nga detyra”, si dhe përjashtim nga e drejta për të qenë korrigjues për 5 vjet, sipas përcaktimeve të Kodit të Punës, masë e cila depozitohet në dosjen personale.

15. Për publikim në të gjitha format të testeve të Maturës Shtetërore, nga hartuesit merret masa “Largim nga detyra”, si dhe “Përjashtim nga e drejta për të qenë hartues për 5 vjet”, sipas përcaktimeve të Kodit të Punës, masë e cila depozitohet në dosjen personale.

16. Për publikim në të gjitha format të testeve të Maturës si materiale të një rëndësie të veçantë, nga çdo person deri në çastin e përfundimit të kohës së testimit, ndaj individit që i ka publikuar, Agjencia Kombëtare e Arsimit Parauniversitar bën kallëzimin penal dhe ndjek procedurat përkatëse për ndjekje penale pranë organeve kompetente, në rastet kur përbën vepër penale sipas legjislacionit në fuqi.

17. Masat për shkeljet e parashikuara në këtë nen, si dhe masa të tjera të konstatuara gjatë procesit të Maturës Shtetërore të lidhura me çështje të etikës dhe integritetit merren nga titullari i institucionit ku është i punësuar punonjësi. Komiteti i Maturës Shtetërore, pas shqyrtimit të procesverbaleve të dërguara nga QSHA-ja, për shkeljet e konstatuara gjatë zhvillimit të provimeve të Maturës Shtetërore, i dërgon për kompetencë institucionit përkatës që aplikon masën sipas kuadrit ligjor në fuqi. Titullari i institucionit ku është i punësuar punonjësi ndjek procedurat, sipas parashikimeve të kuadrit ligjor në fuqi.

